Vi kunne nøjes med mindre

Mens borgmester Mogens Jespersen (V) kalder det fantastisk, at staten vil bruge penge på projektet og fremhæver, at der faktisk har været henvendelser fra borgere i Mariager til Christiansborg omkring en ny vej gennem flere år, er byrådsmedlem fra SF Peter Larsen mere skeptisk.

- Selvfølgelig vil vi gerne have en omfartsvej - det er slet ikke det. Men jeg tror, at vi alle her i byen, eller i hvert fald et flertal, tænker, at vi godt kunne nøjes med lidt mindre.

- Jeg må jo tage hatten af for Kim Christiansen og Pia Adelsten (folketingsmedlem for DF og hustru til Kim Christiansen, red.), at de har fået den her vej gennemført, men jeg synes nok, når vi ser på vores økonomi både i kommunen og generelt i landet, at det er lidt et overkill med 400 millioner, siger han.

Kim Christiansen står fast

Trods kritikken står Kim Christiansen fast på, at det er en god ide, at staten investerer penge i en omfartsvej.

- Det her er ikke et spørgsmål om, om erhvervslivet efterspørger den. Det er spørgsmålet om, om borgerne efterspørger den, og at vi kan gøre noget godt for borgerne i Mariager, så de ikke hver dag bliver generet af tung lastbiltrafik. Det får vi nu ført uden om Mariager, og det er godt. Det er en glædens dag for Mariager og så må erhvervslivet mene, hvad de vil om det.

Men er det ikke meget at bruge 400 millioner kroner på at flytte cirka 2.500 biler?

- Det er der nogen, der kan mene. Men det er det, vi er blevet enige om i den her aftale, og de andre partier var enige med mig i, at det var en god ide at lave sådan en omfartsvej.

Skal forhindre uheld i fremtiden

Han peger på, at den tunge trafik, der i dag skal i retning af landsbyen Havndal med 874 indbyggere er tvunget til at køre gennem de små gader i Mariager eller over landsbyen Hou, og at man er nødt til at tage hensyn til folk de to steder.

Der findes allerede en hovedvej mellem Mariager og Assens, hvor køreturen imellem de to byer tager ni minutter. Ruten leder i forvejen biler, der skal passere byen uden om midtbyen. Den nye omfartsvej skal gå syd om byen.

Ifølge Vejdirektoratet er der dog ikke nogen udfordringer med trafiksikkerheden i området.

Ved den større hovedvej 555 har der kun været seks mindre uheld på fem år.

Men man sikrer sig mod ulykker i fremtiden, påpeger Kim Christiansen.

- Vi skal netop have lavet den her løsning, inden der sker de her mange uheld, og at et barn bliver kørt ned eller andre ting. Der har været en voldsom stigning i trafikken, siden den her undersøgelse blev lavet. Alene godstransporten er steget med 17 procent de seneste tre år.

Man kan altid diskutere pengene

Kim Christiansen ser desuden ikke noget problem i, at 377 millioner kroner fra staten kommer til at gavne det område, hvor han selv bor.

I hans øjne er det en vej, som Mariagerfjord Kommune ikke kan lave på egen hånd.

- Det er et projekt, som kommunen aldrig nogensinde ville kunne løfte økonomisk. Det går vi også ind og kigger på, når vi sidder i en så stor en aftale og vælger projekter ud.

- Man kan altid diskutere, om det er mange penge at bruge på det ene eller det andet. Vi skal bruge næsten syv milliarder på en ny tredje Limfjordsforbindelse. Der er måske nogle, der også synes, det er rigtig mange penge at bruge på det, siger han.